**Informatīvais ziņojums par Eiropas Savienības struktūrfondu un Kohēzijas fonda finansējuma pārdalēm un risinājumiem COVID-19 seku mazināšanai**

Informatīvais ziņojums “Par Eiropas Savienības struktūrfondu un Kohēzijas fonda finansējuma pārdalēm un risinājumiem COVID-19 seku mazināšanai” (turpmāk – informatīvais ziņojums) izstrādāts, pamatojoties uz:

1. Ministru kabineta (turpmāk – MK) 2020. gada 12. marta rīkojumu Nr. 103 “Par ārkārtējās situācijas izsludināšanu”;
2. Likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 20.pantu;
3. 2020.gada 23.aprīlī spēkā stājušos Eiropas Parlamenta un Padomes Regulu Nr.2020/558, grozot Eiropas Savienības (turpmāk – ES) Regulas Nr. 1303/2013[[1]](#footnote-1), Nr. 1301/2013[[2]](#footnote-2) un Nr. 508/2014[[3]](#footnote-3) (turpmāk – ES fondu regulas), kas ļauj dalībvalstīm pārstrukturēt investīcijas, paplašinot izdevumu attiecināmības tvērumu un pieļaujot dalībvalstu ES fondu darbības programmu grozījumus pirms EK oficiāla lēmuma;
4. EK sniegtajiem skaidrojumiem;
5. Koalīcijas sadarbības partneru darba grupas par Eiropas Savienības struktūrfondu un Kohēzijas fonda (turpmāk – ES fondi) jautājumiem izdiskutēto par Ekonomikas ministrijas (turpmāk – EM), Veselības ministrijas (turpmāk – VM), Labklājības ministrijas (turpmāk – LM), Izglītības un zinātnes ministrijas (turpmāk – IZM), Vides aizsardzības un reģionālās attīstības ministrijas (turpmāk – VARAM), Satiksmes ministrijas (turpmāk – SM) un sociālo partneru sniegtiem priekšlikumiem un viedokļiem par ES fondu finansējuma pārdalēm COVID-19 krīzes seku mazināšanai, t.sk. ņemot vērā un pārskatot darbības programmas “Izaugsme un nodarbinātība” (turpmāk – darbības programma) specifisko atbalsta mērķu un pasākumu īstenošanas progresu un prognozes;
6. finanšu ministra J.Reira vadītās darba grupas uzņēmējdarbības un nodarbināto atbalstam sanāksmēs lemto.

Attiecīgi Finanšu ministrija kā Eiropas Savienības struktūrfondu un Kohēzijas fonda vadošā iestāde (turpmāk – vadošā iestāde) piedāvā MK lemt par Eiropas Reģionālās attīstības fonda (turpmāk – ERAF), Eiropas Sociālā fonda (turpmāk – ESF) un Kohēzijas fonda (turpmāk – KF) finansējuma novirzīšanu COVID-19 krīzes seku mazināšanai veselības, uzņēmējdarbības un nodarbinātības jomā.

1. **ES fondu regulu grozījumi**

Reaģējot uz COVID-19 izplatību un ietekmi uz veselības, nodarbinātības un uzņēmējdarbības jomām un ar mērķi nodrošināt iespēju vieglāk un ātrāk reaģēt, mazinot COVID-19 izraisītās sekas dalībvalstu visvairāk skartajām teritorijām un to iedzīvotājiem, ES fondu regulu grozījumi ļauj dalībvalstīm pārstrukturēt investīcijas, paplašinot izdevumu attiecināmības tvērumu un pieļaujot dalībvalstu ES fondu darbības programmu grozījumus pirms EK oficiāla lēmuma.

Lai nodrošinātu, ka visu ES fondu atbalstu var mobilizēt kā pagaidu ārkārtas pasākumu cīņai ar Covid-19 uzliesmojuma ietekmi uz ekonomiku un sabiedrību, EK paredz papildu iespējas pārvietot līdzekļus starp ERAF, ESF un KF un starp reģionu kategorijām. Turklāt, lai pavērtu iespēju resursus novirzīt uz jomām, kuras pašreizējā krīze skārusi vissmagāk, ierosināts dalībvalstis atbrīvot no vajadzības ievērot tematiskās koncentrācijas prasības. Šī atkāpe ļauj mobilizēt visus pieejamos ERAF, KF un ESF līdzekļus, lai pārvarētu grūtības, ar kurām dalībvalstis saskaras Covid-19 uzliesmojuma dēļ. Dalībvalstis un reģioni var mobilizēt vairāk resursu, lai izvērstu un pagarinātu īstermiņa nodarbinātības shēmas, atbalstītu mazo un vidējo komersantu (turpmāk – MVK) apgrozāmo kapitālu un segtu tūlītējus izdevumus veselības aprūpes sektorā.

Lai paātrinātu un uzlabotu atbalstu dalībvalstīm, EK ar ES fondu regulu grozījumiem piedāvā izmaksas COVID-19 krīzes risinājumiem uzņēmējdarbības atbalstam, medicīnas dienestu stiprināšanai un nodarbinātības pasākumiem attiecināt ar 2020.gada 1.februāri.

EK piedāvā paplašināt ERAF un ESF attiecināmību cīņai ar COVID-19 vīrusu un tā sekām, paplašinot atbalstāmās darbības:

* veselības sektora izdevumi saistībā ar vīrusa apkarošanu, iekļaujot veselības aprūpei un medicīnas darbinieku aizsardzībai nepieciešamo aprīkojumu, un pasākumus, kas nodrošinātu piekļuvi ilgtermiņa veselības aprūpei visām sabiedrības grupām, īpaši visneaizsargātākajām, tostarp uzlabojot primārajai veselības aprūpei nepieciešamo infrastruktūru;
* atbalsts mazo un vidējo komersantu (turpmāk – MVK) darba kapitālam, ņemot vērā ES fondu regulu nosacījumus, atbalstam ir jābūt saistītam ar noteiktu mērķu izpildi;
* pasākumi, kas sekmētu bezdarba samazināšanos, ieskaitot, īstermiņa nodarbinātības shēmas, kā arī vēlākā posmā tādi pasākumi, kas mērķēti uz darba ņēmēju un pašnodarbināto atgriešanos darba tirgū.

Tāpat grozījumi paredz elastīgāku pieeju attiecībā uz dalībvalstīm piešķirtā priekšfinansējuma izmantošanu, lai palīdzētu tām risināt iespējamās likviditātes problēmas. Attiecībā uz valsts atbalsta nosacījumiem, ES fondu regulu nosacījumi jāskata kontekstā ar īstermiņa valsts atbalsta ietvaru.

Regulu grozījumi neparedz jauna papildu finansējuma piešķiršanu dalībvalstīm.

1. **ES fondu finansējuma pārdaļu saskaņošanas process nacionāli**

Lai risinātu COVID-19 krīzes radīto negatīvo ietekmi uz tautsaimniecību un veicinātu visvairāk skarto - nodarbinātības, uzņēmējdarbības un veselības jomu atkopšanos pēckrīzes posmā, vadošā iestāde š.g. aprīlī aicināja ES fondu atbildīgās iestādes uz vairākām attālinātām diskusijām Koalīcijas sadarbības partneru darba grupas par ES fondu jautājumiem (turpmāk – KDG) ietvaros, kur tika pārrunāta darbības programmas ERAF, KF un ESF līdzfinansēto projektu īstenošanas gaita un iespējas projektu pārskatīšanai un finansējuma pārstrukturizācijai.

Kopumā laika posmā no 2020.gada 2. līdz 28.aprīlim notikušas astoņas attālinātas KDG sanāksmes, kuru laikā valsts pārvaldes iestādes sadarbībā ar Latvijas Republikas Saeimas pārstāvjiem un sociālajiem partneriem, pārrunājušas satiksmes, izglītības, veselības, uzņēmējdarbības, nodarbinātības un vides, kā arī reģionālās attīstības jomas projektu ieviešanu un sociālo partneru priekšlikumus investīciju novirzīšanai ekonomikas atveseļošanā – uzņēmumu atbalstam, nodarbinātībai un sociālekonomisko seku mazināšanai. Latvijas darba devēju konfederācija (turpmāk – LDDK) kā nekavējoši organizējamus pasākumus uzsvērusi nepieciešamību:

* sniegt atbalstu uzņēmumiem, pielāgoties darbam COVID-19 kontrolētas izplatības apstākļos, attiecīgi organizējot Slimību profilakses un kontroles centra (SPKC) konsultācijas uzņēmumiem;
* nodrošināt valsts un pašvaldību iestādēm aizsardzības līdzekļu un pasākumu atbilstošu izmantošanu praksē, attiecīgi ieviešot veselības drošības aizsardzības pasākumus un finansēšanu strādājošiem uzņēmumos;
* ieviest īslaicīga bezdarba sistēmu, ietverot:
1. pagaidu atlaišanas institūta atbalsta sistēmas ieviešanu;
2. nodarbināto pārkvalifikācijas un kvalifikācijas pilnveides pasākumus - profesionālā pilnveide atbilstoši uzņēmuma profilam un attīstības vajadzībām (sadarbībā ar darba devējiem vienojoties par pasākumu saturu, īstenošanas gaitu un sasniedzamo rezultātu);
* sekmēt nodarbinātības un uzņēmējdarbības veicināšanu reģionos, novirzot ES fondu finansējumu prioritāri valsts pasūtījumu un publiskās infrastruktūras projektiem – ielu un ceļu būvei/atjaunošanai reģionos, ražošanas pakalpojumu sasniedzamībai un pieslēgumu uzlabošanai, pašvaldību īres namu un dzīvojamā fonda būvniecībai;
* veicināt eksportu, nodrošinot piekļuvi apgrozāmajiem līdzekļiem grantu un aizdevumu veidā uzņēmējdarbībai - darbības pārorientācijai, vietējam pasūtījumam un pieprasījumam, kā arī modernizācijai un starptaustiskajai konkurētspējai, vienlaikus stiprinot arī ieguldījumus pētniecībā, attīstībā un produktivitātē.

LDDK piedāvātie pasākumi sasaucas ar KDG diskusijās runāto par ES fondu projektu iespējamo pārstrukturizēšanu, attiecīgi ES fondu atbildīgajām iestādēm jāvērtē iespējamība minētos pasākumus integrēt, veicot nepieciešamos grozījumus plānošanas dokumentos un normatīvos aktos.

KDG darba grupas diskusiju un lēmumu rezultātā tapis ES fondu atbildīgo iestāžu ES fondu finansējuma pārdales piedāvājums kopumā 499 milj. *euro* apmērā, kas paredz arī grozījumus darbības programmā, kuru īstenošanai nepieciešams EK saskaņojums (skat. ziņojuma 3.nodaļu un 1.pielikumu). 2020.gada 28.aprīļa KDG attālinātās sanāksmes laikā tika panākta vienošanās par finansējuma pārdaļu virzīšanu apstiprināšanai finanšu ministra J.Reira vadītās darba grupa uzņēmējdarbības un nodarbināto atbalstam 2020.gada 29.aprīļa sanāksmē un tālāk MK.

To specifisko atbalsta mērķu (turpmāk – SAM), pasākumu un projektu, kurus finansējuma pārdaļu priekšlikums neskar, īstenošana šobrīd var tikt turpināta atbilstoši plānotajam (attiecībā uz vadošās iestādes iepriekš ierosinātajiem ierobežojumiem saistību uzņemšanai atbilstoši likuma “Par valsts apdraudējuma un tā seku novēršanas un pārvarēšanas pasākumiem sakarā ar COVID-19 izplatību” 20. pantam).

Vienlaikus, ņemot vērā, ka nozaru vajadzības ir lielākas, nekā pašreizējās ES fondu finansējuma pārdales iespējas, turpmākajās KDG un finanšu ministra J.Reira vadītās darba grupas uzņēmējdarbības un nodarbināto atbalstam sanāksmēs tiks skatīts jautājums arī par papildu finanšu resursu piesaisti, izvērtējot ES Solidaritātes fonda, (VM šobrīd vērtē gan ES Solidaritātes fonda, gan Ārkārtas atbalsta instrumenta piesaistes iespējas un nepieciešamo finansējuma apmēru, lai cita starpā risinātu arī LDDK aktualizēto jautājumu par individuālo aizsardzības līdzekļu nodrošinājumu), Pagaidu atbalsta instrumenta bezdarba risku mazināšanai ārkārtas situācijā (SURE) un ES fondu virssaistību finansējuma iespējas. Saskaņā ar ES fondu 2014.–2020.gada plānošanas perioda vadības likuma 1.panta 15.punktu “virssaistības” ir “papildu saistības veikt maksājumus no valsts budžeta attiecināmo izdevumu segšanai, kas pārsniedz Eiropas Savienības fonda finansējuma un attiecināmā valsts budžeta līdzfinansējuma summu” - t.i. papildu ES fondu finansējuma apjomam uzņemtās saistības veikt maksājumus no valsts budžeta attiecināmo izdevumu segšanai, ar mērķi plānošanas perioda beigās nodrošināt ES fondu finansējuma pilnīgu izmantošanu, ņemot vērā potenciālos neatbilstoši veiktos izdevumus un pārtrauktos projektus. Savukārt, ES fondu 2014.–2020.gada plānošanas perioda vadības likuma 7.pants nosaka, ka virssaistības nepārsniedz piecus procentus (kas ir 220 milj. *euro* ) finansējuma. MK var lemt par virssaistību palielināšanu virs šā limita, ja tas nepieciešams ES fondu pilnīgai izmantošanai un tas nerada risku papildu izdevumiem valsts budžetā plānoto attiecināmo izdevumu segšanai. Līdz šim jau piešķirtas virssaistības 66,3 milj. *euro* apmērā(pašvaldību infrastruktūras un vides jomas projektiem[[4]](#footnote-4)). FM regulāri aktualizē virssaistību kompensēšanas progresu[[5]](#footnote-5). Diskusijas par virssaistību piesaisti turpināmas KDG un finanšu ministra J.Reira vadītās darba grupas uzņēmējdarbības un nodarbināto atbalstam ietvaros.

Paredzot papildu virssaistības būtu jāpiemēro kritēriji, kas vērtētu plānoto ieguldījumu ietekmi uz ekonomikas atdzīvināšanu, mazinot COVID-19 radītās sekas pēckrīzes periodā.

1. **ES fondu atbildīgo iestāžu plānotie ES fondu līdzfinansētie pasākumi un darbības programmas “Izaugsme un nodarbinātība” iekšējās finansējuma pārdales COVID-19 krīzes seku likvidēšanai**

Reaģējot uz COVID-19 straujo izplatību, ES fondu projektu īstenošanā iesaistītās atbildīgās iestādes, kuru pārziņā ir tās jomas, uz kurām attiecināmi ES fondu regulu grozījumi, ir identificējušas pasākumus, kas vērsti uz COVID-19 krīzes seku mazināšanu, tai skaitā, ekonomikas atveseļošanu, attiecīgi plānojot to īstenošanai nepieciešamo finansējuma apjomu (detalizētu informāciju skatīt ziņojuma 1.pielikumā):

1. **VM** ir identificējusi primārās nepieciešamības jomas veselības aprūpē par kopējo finansējumu aptuveni 200 milj.*euro*. Izvērtējot pašreizējās ES fondu līdzfinansēšanas iespējas (un ņemot vērā, ka VM vērtē arī citu finanšu instrumentu, kā piemēram ES Solidaritātes fonda un Ārkārtas atbalsta instrumenta piesaistes iespējas), finanšu ministra J.Reira vadītās darba grupas uzņēmējdarbības un nodarbināto atbalstam ietvaros pieņemts lēmums no ES fondiem šobrīd pārdalīt **30 milj. *euro***, no tiem 27,4 milj. *euro* atvēlot slimnīcu infrastruktūras attīstībai:
* 9.3.2. SAM[[6]](#footnote-6) ietvaros paredzot **atbalstu**Rīgas Austrumu klīniskās universitātes slimnīcas**(RAKUS) 9.korpusa atjaunošanai**. Stacionāra “Gaiļezers” 9.korpusa atjaunošana VM ieskatā ir būtiska COVID-19 novēršanai un seku mazināšanai, kā arī atkārtotu gadījumu novēršanai un gatavībai uzņemt pacientus, jo šajā stacionārā tiek nodrošināta neatliekama un tūlītēja palīdzība smagu pacientu ārstēšanai (šeit atrodas Neatliekamās medicīniskās palīdzības sniegšanas un pacientu uzņemšanas klīnika un Intensīvās terapijas klīnika), kā arī tādu pacientu ārstēšana, kuru hronisko slimību saasinājumus ir izraisījusi infekciju slimība un nepieciešama ārstēšanās specializēta un/vai multidisciplināra ķirurģijas un/vai terapijas personāla uzraudzībā. Stacionāra ēka ir būvēta apmēram pirms 40 gadiem un tās infrastruktūra nav pielāgota mūsdienu vajadzībām, it īpaši infekciju ierobežošanas jomā. Lai nodrošinātu pilnvērtīgu infekciju slimību ārstēšanas ciklu, nepieciešams veikt ieguldījumus stacionāra “Gaiļezers” infrastruktūrā. Pasākuma īstenošanai nepieciešams veikt grozījumus darbības programmas rādītāju sadaļā un MK noteikumos par 9.3.2. SAM īstenošanu. Saskaņā ar VM sniegto informāciju, pasākums ir gatavības stadijā - ir telpu risinājumi un uzdevumi, tehnisko projektu iepirkumu iespējams izsludināt nekavējoties, savukārt tehnisko projektu izstrāde varētu noritēt līdz 2020.gada beigām, bet būvdarbi no 2021.janvāra – 2022.gada jūlijam.;
* **atbalstu novirzot Rīgas Psiholoģijas un narkoloģijas centra (RPNC) Multifunkcionāla ambulatorā centra būvniecībai** (ambulatorie kabineti, dienas stacionārs). Pandēmijas un epidēmijas atstāj iespaidu uz sabiedrības psihisko veselību - depresijas un trauksmes simptomu prevalence pēc šādām krīzēm sasniedz pat 48% no populācijas, pēctraumatiskā stresa sindroma simptomus novēro pat 76% populācijas. Depresija ir viena no COVID-19 pandēmijas sekām. Nopietns riska faktors ir darba zaudēšana sekojošas ekonomiskās krīzes dēļ, kas noved pie depresijas un pašnāvību pieauguma. Ambulatorās palīdzības iespējas Rīgā (Ambulatorais centrs “Veldre” un Ambulatori konsultatīvā nodaļa, Aptiekas iela 1 k-8) aptver ap 12 000 pacientu (ne tikai depresijas, bet visu diagnožu pacientus), tomēr Rīgā, šādas klīnikas tikai depresijas ārstēšanai vien, būtu jārēķina uz 22 000 iedzīvotāju (3,1% no iedzīvotājiem). Līdz ar to CODIV-19 pandēmijas seku mazināšanai būtiski ir attīstīt ambulatorās psihiatriskās veselības aprūpes infrastruktūras pieejamību Rīgā. Arī šī pasākuma īstenošanai nepieciešami grozījumi darbības programmas rādītāju sadaļā un MK noteikumos par 9.3.2. SAM īstenošanu. Saskaņā ar VM sniegto informāciju, ir jau sagatavota telpu programma, savukārt projektēšanas uzdevumu ir iespējams operatīvi sagatavot, pamatojoties uz metu konkursa (iepirkuma identifikācijas Nr. RPNC/2016/02) rezultātā iegūtās informācijas. Projektēšanas iepirkumu var izsludināt nekavējoties. Paredzams, ka projektēšana ilgtu 12 mēnešus, bet būvdarbi 14-18 mēnešus.
* **Savukārt 2,6 milj. *euro* paredzēts novirzīt 9.2.5. SAM[[7]](#footnote-7) māsu, māsu palīgu un ārstu palīgu piesaistei Rīgā, veicinot ģimenes ārstu paaudžu nomaiņu Rīgā** (vienlaikus VM izskata arī iespēju ārstniecības personāla piesaistei ārstniecības iestādēs Rīgā paredzēt jaunu SAM/pasākumu). Ņemot vērā epidemioloģisko situāciju Latvijā ir nepieciešams nodrošināt veselības aprūpes pakalpojumu pieejamību ārstniecības iestādēs, ko būtiski ietekmē atbilstošs ārstniecības personāls. Viens no būtiskiem pasākumiem, lai novērstu esošo krīzi attiecībā uz spēju nodrošināt nepieciešamos valsts apmaksātos veselības aprūpes pakalpojumus, ir papildu finansējuma pieejamība ārstniecības personu piesaistei darbam nozarē arī Rīgā specialitātes, kurās ir konstatēts ārstniecības personāla iztrūkums. Līdz šim atbalsts tika sniegts speciālistu piesaistei tikai reģionos ārpus Rīgas. Taču ir nepieciešami papildu pasākumi, lai operatīvi reaģētu uz nepieciešamajām pārmaiņām veselības aprūpes organizācijā krīzes apstākļos, ņemot vērā, ka lielākā daļa COVID-19 pacientu, t.sk. pacienti no reģioniem, tiek ārstēti tieši Rīgā. Pasākuma īstenošanai nepieciešami grozījumi darbības programmā, mainot atbalsta saņemšanas nosacījumus un precizējot rādītāju sadaļu, kā arī attiecīgi grozījumi MK noteikumos par 9.2.5. SAM īstenošanu (vai jauna SAM/pasākuma gadījumā – grozījumi darbības programmā un jauni MK noteikumi par SAM/pasākuma īstenošanu). Faktiskā atbalsta sniegšana pasākuma ietvaros iespējama pēc minēto grozījumu spēkā stāšanās, un īstenošana plānota no 2020.gada 3.ceturkšņa līdz 2023.gadam.
1. **EM** kopumā ir identificējusi savā pārziņā 13 ekonomikas atveseļošanās pasākumus ar **kopējo** finansējumu
247 200 000 EUR Covid-19 izplatības radīto ekonomisko grūtību mazināšanai. Ekonomikas atveseļošanas pasākumiem ir nepieciešams kompensēt uzņēmumiem paredzamo ieņēmumu zudumu. Jābūt gataviem pielāgoties ātri mainīgajai videi un apstākļiem, realizējot jaunus un ilgtspējīgus atbalsta pasākumus Covid-19 izplatības radīto ekonomisko seku mazināšanai. Pasākumu mērķis ir stabilizēt ekonomiku, mainīt ekonomikas struktūru, attīstīt uzņēmumus ar augstu eksportspēju. Īstenojot šos pasākumus, kopā tiks sniegts atbalsts vismaz 8266 uzņēmumiem, tiks apmācīti 22 000 speciālisti un augstākā līmeņa vadītāji. Attiecībā uz **ES fondu finansējumu**, KDG ir lēmusi par atbalstu šādiem pasākumiem:
* jaunam pasākumam, ko īsteno akciju sabiedrība “Attīstības finanšu institūcija Altum” (turpmāk – ALTUM), nodrošinot aizdevumus un garantijas, tai skaitā ilgtermiņa investīciju aizdevumus lielajiem komersantiem (eksportētājiem) Covid-19 izplatības radīto ekonomisko grūtību mazināšanai (ES fondu finansējuma apjoms – **35 milj. *euro*)**. Pasākuma īstenošanai nepieciešams veikt grozījumus darbības programmas finansējuma, specifisko atbalsta mērķu apraksta un rādītāju sadaļā. MK noteikumus plānots izstrādāt līdz š.g. jūnija beigām.
* **3.2.1.2. pasākumam “Starptautiskās konkurētspējas veicināšana” papildus** **17,8 milj. *euro***, lai nodrošinātu eksporta vaučerus 840 komersantiem, vietējā tūrisma veicināšanas pasākumiem, eksporta veicināšanas pasākumiem un konsultācijām Latvijas uzņēmumiem, Latvijas ārējo pārstāvniecību nodrošināšanai, nacionālajiem stendiem izstādēs 2021.-2023.gadā, atbalstam sertifikācijai (granti uzņēmumiem). Pasākums plānots produktivitātes un eksporta veicināšanai Covid-19 izplatības radīto ekonomisko seku mazināšanai. Pasākuma īstenošanai nepieciešams veikt grozījumus darbības programmas finansējuma un rādītāju sadaļā, MK noteikumus plānots izstrādāt līdz š.g. jūnija beigām.
1. **LM,** analizējot iespējamos atbalsta pasākumus COVID-19 seku mazināšanai, identificējusi kopējās vajadzības aptuveni 106,4 milj.*euro* apmērā (ieskaitot iespējamās resora iekšējās pārdales un ņemot vērā finansējuma ES fondu daļu), vienlaikus ES fondu finansējuma pārdaļu rezultātā šobrīd COVID-19 seku – pieaugošā bezdarba un krīzes seku sociālajā jomā mazināšanai lemts novirzīt aptuveni **63,0 milj. *euro*** darbības programmas iekšējo pārdaļu rezultātā:
* **bezdarbnieku prasmju pilnveides un iesaistes darba tirgū veicināšanai** (pārejai uz attālinātu mācību procesu) plānots novirzīt ESF finansējumu **25,3 milj. *euro*** *apmērā* noNodarbinātības valsts aģentūras (turpmāk – NVA) 7.1.1. SAM[[8]](#footnote-8) ietvaros īstenotā projekta finansējuma. Ņemot vērā, ka bezdarbnieku mācības klātienē nevar notikt pulcēšanās aizlieguma dēļ un tās nepieciešams organizēt attālināti, esošais ESF finansējums būtu primāri novirzāms izglītības programmu pielāgošanai izglītības iestādēs un jauno attālināto mācību programmu īstenošanai. Pasākums īstenojams 7.1.1. SAM finansējuma ietvaros, veicot grozījumus MK noteikumos par 7.1.1. SAM īstenošanu, līdz ar to faktiskā atbalsta sniegšana LM ieskatā būtu iespējama no 2020.gada maija - jūnija.;
* **atbalsta pasākumi bezdarbniekiem un nodarbinātības saglabāšanai -** paredz papildināt 9.1.1.1. pasākuma[[9]](#footnote-9) projektu ar jaunām atbalstāmajām darbībām, darbības programmas iekšējo pārdaļu rezultātā tām novirzot papildu **32,3 milj. *euro,* no kuriem 12,3 milj. *euro* plānota kā LM iekšējā finansējuma pārdale** (LM atbildībā esošu SAM/pasākumu starpā, vienlaikus, ja divu nedēļu laikā pēc šī informatīvā ziņojuma protokollēmuma spēkā stāšanās sarunās ar EK par grozījumiem darbības programmā netiek rasts konceptuāls risinājums iekšējām finansējuma pārdalēm attiecībā uz finansējuma un rādītāju samazinājumu, turpmākās darbības saistībā ar LM iekšējām finansējuma pārdalēm netiek turpinātas) **un 20,0 milj. *euro* piedāvāta kā pārdale no SM pārtrauktajiem Latvijas dzelzceļa projektiem**:

1) pagaidu nodarbinātības pasākumiem – LM rosina jaunus pasākumus bezdarbnieku darba iemaņu iegūšanai un uzturēšanai, kuri radītu sociālu labumu sabiedrībai un kurus īstenotu pašvaldībās, biedrībās vai nodibinājumos bez nolūka gūt peļņu. Paredzams, ka pasākumus īstenotu NVA sadarbībā ar pašvaldībām un piesaistot NVO, atbalsts bezdarbniekiem plānots ne vairāk kā 6 mēnešus 12 mēnešu periodā. Minētais atbalsts tostarp būtu pieejams arī tām personām, kuru ienākumi kā patentmaksātājam, mikrouzņēmuma īpašniekam un pašnodarbinātajam, kurš izvēlējies mikrouzņēmuma nodokļa nomaksas režīmu, nesasniedz minimālās mēneša darba alga apmēru.;

2) subsidētai nodarbinātībai (pēckrīzes situācijā) – pasākums ar mērķi atbalstīt darbam nepieciešamo papildu prasmju un zināšanu apguvi darba vidē. Jaunais atbalsta pasākums būtu īstenojams kā atbalsts bezdarbniekiem pēckrīzes periodā, t.sk. mērķējot atbalstu uz augsti kvalificētajiem;

3) sociālo partneru piesaistei, lai veicinātu nodarbinātības saglabāšanu sociālās atstumtības riskam pakļautajām personu grupām (gados vecākiem un cilvēkiem ar invaliditāti) un jaunu darba vietu radīšanu, jo īpaši pēckrīzes periodā.

Lai iepriekšminētos pasākumus īstenotu, nepieciešami grozījumi darbības programmā, pārdalot finansējumu starp prioritātēm un precizējot rādītāju sadaļu, kā arī attiecīgi grozījumi SAM īstenošanas MK noteikumos, savukārt faktiskā atbalsta sniegšana LM ieskatā varētu tikt uzsākta jau 2020.gada maijā – jūnijā;

* **pāreja uz attālinātu pakalpojumu nodrošināšanu pašvaldību sociālo dienestu darba profesionalitātes veicināšanai**. Lai ievērotu ārkārtējās situācijas laikā noteiktos piesardzības pasākumus, atsevišķiem 9.2.1.1. pasākuma “Profesionālā sociālā darba attīstība pašvaldībās” pakalpojumiem nepieciešams pārskatīt pakalpojumu sniegšanas formu, nodrošinot to pieejamību attālināti (supervīzijas, apmācības) un ieviest jaunus atbalsta risinājumus metodiska atbalsta pašvaldību izveidoto sociālo pakalpojumu sniedzējiem nodrošināšanai. Lai to īstenotu LM plāno novirzīt pasākuma ietvaros ESF finansējumu **4,3 milj. *euro*** apmērā, paredzot attiecīgus grozījumus MK noteikumos par 9.2.1.1. pasākuma īstenošanu.
* **izmaiņas atbalsta pakalpojumu klāstā darbam ar bērniem ar saskarsmes grūtībām un uzvedības traucējumiem un vardarbību ģimenē.** Ņemot vērā, ka bezdarba pieauguma rezultātā pasliktinās sociālā situācija ģimenēs, jo sevišķi ģimenēs ar bērniem, valsts līmenī ģimenēm savlaicīgi ir jāsniedz visaptverošs, intensīvs un uz ģimenes locekļu individuālajām vajadzībām vērsts atbalsta pakalpojums, kas veicinātu veselīgu ģimeņu funkcionēšanas spēju un resursu attīstību, vienlaicīgi mazinot nepieciešamību pēc ārpusģimenes aprūpes bērniem un ar to saistītos izdevumus un sekas, tādēļ LM rosina paplašināt 9.2.1.3. pasākuma[[10]](#footnote-10) pakalpojumu klāstu, paredzot ģimenes psihoterapteita pakalpojuma sniegšanu un pagarinot pasākuma īstenošanu līdz 2023. gada 31.decembrim. Lai to īstenotu, LM paredz darbības programmas iekšējās pārdales rezultātā novirzīt papildu **1,1 milj.*euro***no 9.1.1.3. pasākuma[[11]](#footnote-11) un ir rosinājusi attiecīgus grozījumus MK noteikumos par pasākumu īstenošanu, jāveic arī grozījumi darbības programmā, tomēr pakalpojumu sniegšana būtu iespējama no 2020.gada maija - jūnija.

4. **IZM,** vērtējot iespēju novirzīt finansējumu COVID-19 krīzes skarto jomu atbalstam, piedāvā šādu finansējuma pārstrukturizāciju darbības programmas ietvaros kopumā aptuveni **25,7 milj. *euro*** apmērā:

* 8.3.1.1.pasākumam “Kompetenču pieejā balstīta vispārējās izglītības satura aprobācija un ieviešana” novirzīt:
1. 4,9 milj. *euro*, nodrošinot informāciju un komunikāciju tehnoloģiju aprīkojumu 100 vispārējās izglītības iestādēm, kas atbilst kritērijiem par minimāli nepieciešamo izglītojamo skaitu 10.-12.klašu grupā, un nav labuma guvēji 8.1.2.SAM[[12]](#footnote-12) īstenotajos projektos, lai tās spētu nodrošināt attālināto mācību procesu. Šai gadījumā finansējuma pārdale iespējama veicot grozījumus darbības programmā un SAM MK noteikumos, reālās darbības uzsākot laika posmā no 2020. gada septembra – 2021. gada februārim.;

2) 1,4 milj. *euro* digitālo mācību un metodisko līdzekļu izstrādei pilnveidotā mācību satura ieviešanai, veicot attiecīgus grozījumus 8.3.1.1.pasākuma īstenošanas MK noteikumos un īstenojot jaunās darbības no 2020.gada septembra – 2023.gada augustam.;

* 16,8 milj. *euro* novirzīt 8.4.1.SAM “Pilnveidot nodarbināto personu profesionālo kompetenci” projekta īstenošanai, paredzot papildus atbalstu nodarbināto pārkvalifikācijai un kvalifikācijas pilnveidei krīzes skarto nozaru sekmīgākai pārstrukturizācijai un attīstībai. Lai to īstenotu, nepieciešams veikt attiecīgus grozījumus 8.4.1.SAM īstenošanas MK noteikumos, vienlaikus mācību programmu sagatavošanu IZM plāno veikt jau 2020.gada maijā, savukārt mācību uzsākšanu kā iespējamu saredz jau 2020.gada 3.ceturksnī.;
* 2,6 milj. *euro* novirzīt 1.1.1.5.pasākuma 2.atlases kārtas ietvaros Rīgas Tehniskās universitātes projektam “Atbalsts RTU starptautiskās sadarbības projektiem pētniecībā un inovācijās”, lai atbalstītu Latvijas digitālās kapacitātes stiprināšanu (Digitālās izcilības centra iniciatīvas ietvaros), nodrošinot akadēmiskā un zinātniskā personāla mācību apmaksu augsta līmeņa digitālo prasmju apguvei (tostarp bioinformātikas, kiberdrošības un mākslīgā intelekta jomā) Ņujorkas štata Bufalo universitātē sadarbības līguma ar Rīgas Biznesa skolu ietvaros. Tā īstenošanai nepieciešami grozījumi 1.1.1.5.pasākuma īstenošanas MK noteikumos, darbību uzsākšanu plānojot indikatīvi 2021. gada janvārī.

5. **VARAM,** ņemot vērā to, ka pašvaldības var sniegt būtisku ieguldījumu tautsaimniecībā, veicinot ekonomisko aktivitāti reģionos, ir izvērtējusi tādu projektu īstenošanu, kas veicinātu pieprasījumu tirgū pēc darba spēka un materiāliem. Tiek paredzēts 2020.gadā **4,82 milj. *euro*** no iekšējiem resursiem, kā arī papildus aptuveni **7,5 milj. *euro*[[13]](#footnote-13)** novirzīt pašvaldību energoefektivitātes projektiem.[[14]](#footnote-14) Lai nodrošinātu minēto 7,5 milj. *euro* pārdali un finansējuma atbrīvošanu, EM jāveic visu 4.2.1.2.pasākumu projektu pārvērtēšana, lai nodrošinātu, ka pasākumā atlikušais finansējums tiek novirzīts gatavākajiem un efektīvākajiem projektiem, tai skaitā vērtējot projektus īstenot bez ievērojamām papildus neattiecināmām izmaksām no valsts budžeta. Investīcijas stimulēs ekonomisko aktivitāti reģionos būvniecības sektorā un vienlaikus samazinās pašvaldību ēku primārās enerģijas patēriņu, atbrīvojot resursus citu būtisku funkciju īstenošanai. Papildus VARAM no iekšējiem resursiem novirza **5,12 milj. *euro*** uzņēmējdarbības infrastruktūras atbalstam, kā arī, lai nodrošinātu efektīvāku investīciju plūsmu, turpmāk atteiksies no “kvotu” sistēmas un pārskatīs īstenošanā esošās uzņēmējdarbības attīstības atbalsta programmas (3.3.1.SAM[[15]](#footnote-15) un 5.6.2.SAM[[16]](#footnote-16)), finansējumu no neperspektīviem, riskantiem projektiem (ar zemu gatavību, zudušu uzņēmēju interesi, bez skaidra plāna rezultātu sasniegšanai, it īpaši ja vēl nav uzsākti būvdarbi) virzot augstas gatavības projektiem 3.3.1.SAM.

Tāpat, atbalstāmas **14,8 milj. *euro*** pārdales VARAM “aploksnes” ietvaros bioloģiski noārdāmo atkritumu pārstrādes projektiem, kas nepieciešami direktīvu izpildei, bet, ņemot vērā laika grafiku, arī ļaus nodrošināt nozīmīgu investīciju plūsmu nozarē jau šogad.

Tā kā COVID-19 vīrusa izraisītā ārkārtas situācija rada strauju ekonomikas digitalizāciju, par ko liecina nepieciešamība strādāt un mācīties attālināti, sazināties ar valsts pārvaldi, bankām, skolām, ārstiem, sociālajiem dienestiem un citām iestādēm elektroniski, VARAM rosina iekšējās pārdales aptuveni **12,1 milj. *euro*** 2.2.1.1.pasākumā “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” starp projektiem, novirzot no vieniem projektiem atbrīvoto finansējumu citiem īstenošanā esošiem un jauniem augsti prioritāriem projektiem (precīzāku informāciju skatīt pielikumā).

6. **SM**, ņemot vērā pārtrauktos dzelzceļa infrastruktūras projektus[[17]](#footnote-17), papildus jau iepriekš ziņojumā aprakstītajiem priekšlikumiem 100,0 milj. *euro* novirzīt ar COVID-19 ārkārtas situāciju saistītām investīcijām veselībai, izglītībai un uzņēmējdarbībai, izstrādājusi priekšlikumu alternatīviem projektiem **transporta jomā 283,0 milj. *euro*** apmērā. Investīcijas efektīvos, augstas gatavības projektos ostu infrastruktūrā, dzelzceļa infrastruktūrā, platjoslu infrastruktūrā, kā arī videi draudzīgā sabiedriskajā transportā ļaus ne tikai samazināt transporta nozares ietekmi uz vidi, palielināt tās drošību un efektivitāti, bet arī pozitīvi ietekmēs nodarbinātību un ekonomisko aktivitāti saistītajās nozarēs (detalizētāka informācija pielikumā). Vienlaikus, virzot izrietošos grozījumus MK noteikumos, SM būs jārisina jautājums par valsts budžeta līdzfinansējumu plānotajiem alternatīvajiem projektiem dzelzceļa nozarē. Papildus, līdz šim notikušo neformālo konsultāciju ar EK gaitā, ir radušās bažas par EK atbalstu darbības programmas grozījumiem šobrīd piedāvātā projektu saraksta transporta jomā kontekstā, īpaši attiecībā uz investīcijām ostās. SM jābūt gatavai operatīvai komunikācijai ar EK, tai skaitā nepieciešamības gadījumā virzot alternatīvu investīciju piedāvājumu. Gadījumā, ja līdz darbības programmas grozījumu iesniegšanai EK, nevarēs panākt vienošanos ar EK, pastāv iespēja darbības programmas grozījumus iesniegt EK tikai par tām pārdalēm, kurām ir konceptuāls EK atbalsts, lai nekavētu darbības programmas grozījumu virzību.

**6. Kopsavilkums un turpmākā rīcība**

2020.gada 23.aprīlī stājušies spēkā grozījumi ES fondu regulās, kas nosaka, ka dalībvalstis visu fondu atbalstu var mobilizēt kā pagaidu ārkārtas pasākumu cīņai ar Covid-19 uzliesmojuma ietekmi uz ekonomiku un sabiedrību, paredzot papildu iespējas pārvietot līdzekļus starp ERAF, ESF un KF un starp reģionu kategorijām. Turklāt, lai pavērtu iespēju resursus novirzīt uz jomām, kuras pašreizējā krīze skārusi vissmagāk, ierosināts dalībvalstis atbrīvot no vajadzības ievērot tematiskās koncentrācijas prasības. Izmaksas attiecinot ar 2020.gada 1.februāri

Lai reaģētu uz veselības, nodarbinātības un uzņēmējdarbību jomu steidzamajām vajadzībām laika posmā no š.g. 2. līdz 28.aprīlim notikušas astoņas attālinātas KDG sanāksmes, kuru laikā valsts pārvaldes iestādes sadarbībā ar Latvijas Republikas Saeimas pārstāvjiem un sociālajiem partneriem, pārrunājušas dažādu jomu ES fondu projektu ieviešanu. Šo diskusiju un lēmumu rezultātā tapis ES fondu atbildīgo iestāžu ES fondu finansējuma pārdales piedāvājums kopumā 499 milj. *euro* apmērā, kas saskaņots finanšu ministra J.Reira vadītajā darba grupā uzņēmējdarbības un nodarbināto atbalstam (skat. 3.nodaļu un ziņojuma 1.pielikumu), un paredz grozījumus darbības programmā un attiecīgo SAM īstenošanas MK noteikumos. Ar šim ziņojumam pievienoto protokollēmumu, ES fondu finansējuma pārdales, kas detalizēti atspoguļotas ziņojuma 1.pielikumā, tiek virzītas izskatīšanai MK.

Lai lemtu par grozījumiem darbības programmā, nepieciešams EK saskaņojums. Sarunas ar EK vadošā iestāde plāno š.g. maijā. Vienlaikus, jauno darbību īstenošanu iespējams uzsākt jau pirms oficiālā EK lēmuma par darbības programmas grozījumiem spēkā stāšanās un izdevumi ir attiecināmi ar 2020.gada 1.februāri, tomēr atbildīgajām iestādēm projektu īstenošanā jāņem vērā visi ES fondu regulās un darbības programmā ietvertie attiecināmības nosacījumi.

Ministrijām, veicot turpmākās nepieciešamās darbības normatīvās bāzes sakārtošanā attiecībā uz ES fondu finansējuma pārstrukturēšanu un pārdalēm vienlaikus jāievēro ES fondu 2014.–2020.gada plānošanas perioda vadības likuma 6.panta nosacījumi, kas nosaka valsts budžeta līdzfinansējuma likmes apmēru, t.i. “*Valsts budžeta līdzfinansējuma likme nav augstāka par minimāli iespējamo, ar kuru var nodrošināt Eiropas Komisijas lēmumā par darbības programmas apstiprināšanu attiecīgajam darbības programmas prioritārajam virzienam noteikto Eiropas Savienības fonda līdzfinansējuma likmi.”*

Ņemot vērā, ka ES fondu atbildīgās iestādes, rosinot ES fondu finansējuma pārstrukturizāciju, paredz skart īstenošanā esošos projektus, pārtraukt neefektīvus projektus, kā arī pārdalīt aktuālajām jomām iepriekš par neatbilstoši veiktiem izdevumiem atzītu un atgūtu finansējumu, vadošā iestāde ar šā ziņojuma protokollēmuma projekta 5.punktu rosina atzīt par aktualitāti zaudējušiem MK 2019. gada 11. oktobra sēdes protokola Nr.47 3.§ 2. un 4. punktu, kā arī MK 2020.gada 24.marta sēdes protokola Nr.17 21.§ 9.punktu, kas paredz atsevišķos prioritārajos virzienos neatbilstoši veikto izdevumu un lauzto vienošanās/līgumu rezultātā atbrīvoto finansējumu, sākot ar 2019. gada 12. oktobri, atstāt neizmantotu, nepārdalītu citiem projektiem vai citām projekta darbībām.

Papildu ES fondu finansējuma piesaistes iespējas (ES fondu finansējuma virssaistības) turpmāk tiks vērtētas KDG un finanšu ministra J.Reira vadītās darba grupas uzņēmējdarbības un nodarbināto atbalstam ietvaros.

|  |  |
| --- | --- |
| Finanšu ministrs |  J.Reirs |
|  |  |

Drāzniece 67095698

Elina.Drazniece@fm.gov.lv

1. EIROPAS PARLAMENTA UN PADOMES REGULA (ES) Nr. 1303/2013 (2013. gada 17. decembris),ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006; [↑](#footnote-ref-1)
2. EIROPAS PARLAMENTA UN PADOMES REGULA (ES) Nr. 1301/2013 (2013. gada 17. decembris) par Eiropas Reģionālās attīstības fondu un īpašiem noteikumiem attiecībā uz mērķi "Investīcijas izaugsmei un nodarbinātībai" un ar ko atceļ Regulu (EK) Nr. 1080/2006 [↑](#footnote-ref-2)
3. EIROPAS PARLAMENTA UN PADOMES REGULA (ES) Nr. 508/2014 (2014. gada 15. maijs)

par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 [↑](#footnote-ref-3)
4. [↑](#footnote-ref-4)
5. MK 2019. gada 11. oktobra sēdes protokollēmuma Nr.47 3.§ 4. punkts “FM, iesniedzot noteiktā kārtībā MK (līdz 1.martam un līdz 1.septembrim) pusgada informatīvo ziņojumu par Kohēzijas politikas ES fondu investīciju aktualitātēm, iekļaut minētajā informatīvajā ziņojumā kopsavilkumu par šī protokollēmuma 2.punktā minētā uzdevuma izpildes statusu attiecībā uz virssaistību kompensēšanu no ES fondu atbrīvotā finansējuma un nepieciešamības gadījumā sniegt priekšlikumus izmaiņām atbrīvotā finansējuma izmantošanas kārtībā.” [↑](#footnote-ref-5)
6. 9.3.2. SAM “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru” [↑](#footnote-ref-6)
7. 9.2.5.SAM “Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” [↑](#footnote-ref-7)
8. 7.1.1. SAM “Paaugstināt bezdarbnieku kvalifikāciju un prasmes atbilstoši darba tirgus pieprasījumam” [↑](#footnote-ref-8)
9. 9.1.1.1. SAM “Palielināt nelabvēlīgākā situācijā esošu bezdarbnieku iekļaušanos darba tirgū” pasākums "Subsidētās darbavietas nelabvēlīgākā situācijā esošiem bezdarbniekiem" [↑](#footnote-ref-9)
10. 9.2.1. SAM “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.3. pasākums "Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē" [↑](#footnote-ref-10)
11. 9.1.1.SAM "Palielināt nelabvēlīgākā situācijā esošu bezdarbnieku iekļaušanos darba tirgū" 9.1.1.3. pasākums "Atbalsts sociālajai uzņēmējdarbībai" [↑](#footnote-ref-11)
12. 8.1.2.SAM "Uzlabot vispārējās izglītības iestāžu mācību vidi" [↑](#footnote-ref-12)
13. No EM pārziņā esošā 4.2.1.2.pasākuma “Veicināt energoefektivitātes paaugstināšanu valsts ēkās” [↑](#footnote-ref-13)
14. 4.2.2.SAM “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” [↑](#footnote-ref-14)
15. 3.3.1.specifiskais atbalsta mērķis “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” [↑](#footnote-ref-15)
16. 5.6.2.specifiskais atbalsta mērķis “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” [↑](#footnote-ref-16)
17. Projekti “Latvijas dzelzceļa tīkla elektrifikācija” (346 milj.euro) un “Daugavpils pieņemšanas parka un tam piebraucamo ceļu attīstība” (37 milj.euro) [↑](#footnote-ref-17)